**DÔVODOVÁ SPRÁVA**

**A. Všeobecná časť**

Predložený Návrh na uzavretie *Dohody o ukončení bilaterálnych investičných zmlúv medzi členskými štátmi Európskej únie* (ďalej len *„dohoda“*) predstavuje implementáciu rozsudku Súdneho dvora EÚ zo dňa 6. marca 2018 vo veci C-284/16, Achmea proti Slovenskej republike (ďalej len „R*ozhodnutie Achmea*“). Všetky členské štáty EÚ sú povinné vyvodiť dôsledky vyplývajúce z tohto rozhodnutia, a to na základe zásady lojálnej spolupráce podľa čl. 4 ods. 3 Zmluvy o Európskej únii a v súlade so všeobecnými princípmi autonómie, prednosti a priameho účinku práva EÚ.

Cieľom predkladanej dohody je s definitívnou platnosťou ukončiť bilaterálne investičné dohody o ochrane a podpore investícií uzavreté vzájomne medzi členskými štátmi EÚ (ďalej len *„bilaterálne zmluvy“*) a týmto spôsobom odstrániť pretrvávajúci rozpor bilaterálnych zmlúv s právom EÚ. Uzavretím dohody by malo dôjsť k ukončeniu cca 150 bilaterálnych zmlúv, v dôsledku čoho už nebude možné iniciovať ďalšie rozhodcovské konania medzi investorom z jedného členského štátu EÚ a iným členským štátom EÚ. Prípadné budúce spory investora z jedného členského štátu EÚ a druhého členského štátu EÚ, ktoré vzniknú po ukončení platnosti bilaterálnych zmlúv, budú riešené už len pred národnými súdmi tohto druhého členského štátu EÚ a podľa jeho národnej legislatívy, prípadne inými mimosúdnymi mechanizmami riešenia sporov, ktoré sa momentálne diskutujú na pôde Európskej komisie.

Vzhľadom k tomu, že po Rozhodnutí Achmea nebolo isté kedy a v akej podobe členské štáty EÚ pristúpia k implementácii tohto rozsudku vo vzťahu k svojim bilaterálnym zmluvám, vláda SR pristúpila k preventívnemu opatreniu a dňa 5. septembra 2018 vyslovila uznesením č. 399/2018 súhlas s ukončením bilaterálnych zmlúv bilaterálne alebo alternatívne uzavretím multilaterálnej dohody. V priebehu rokov 2018 – 2019 sa uskutočnilo 9 kôl rokovaní členských štátov EÚ o ukončení bilaterálnych zmlúv a úprave práv investorov. Výsledkom rokovaní je predložený návrh dohody.[[1]](#footnote-1)

Dohoda upravuje (i) ukončenie bilaterálnych zmlúv (ii) úpravu nárokov uplatnených na základe bilaterálnych zmlúv v ukončených a nových arbitrážach (iii) práva a povinnosti investorov a členských štátov EÚ v prebiehajúcich arbitrážach a (iv) záverečné ustanovenia (depozitár dohody, predbežné uplatňovanie dohody, riešenie sporov, nadobudnutie platnosti a ďalšie).

Dohoda je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb podľa článku 7(4) Ústavy SR, na jej vykonanie nie potrebný zákon a má SR prednosť pred zákonmi SR podľa čl. 7 ods. 5 Ústavy. Z tohto dôvodu sa tento návrh zmluvy predkladá Národnej rade SR na vyslovenie súhlasu a prezidentovi SR na schválenie.

Dohoda sa bude predbežné uplatňovať.

\* V súčasnosti prebieha finálna korektúra slovenskej jazykovej verzie dohody a finalizuje sa formát prílohy A a B (bezo zmeny obsahu). Text dohody a jej prílohy sa môžu v príslušných častiach (zmluvné strany, zoznam ukončovaných bilaterálnych zmlúv) tiež meniť najmä v prípade, ak sa niektoré členské štáty EÚ rozhodnú, že zmluvu nepodpíšu. Predmetné zmeny však nebudú meniť účel dohody, ani podstatným spôsobom meniť jej obsah.

**B. Osobitná časť**

**Preambula:**

Objasňuje sa účel zmluvy, dôvody na jej uzavretie a oblasti, ktorým je potrebné sa ďalej venovať.

**Oddiel 1:**

Obsahuje všeobecné definície.

**Oddiel 2:**

Článok 2 upravuje spôsob ukončenia všetkých bilaterálnych zmlúv.

Článok 3 ukončuje možné uplatnenie doložky o ukončení platnosti (tzv. *sunset clauses*).

Článok 4 upravuje rozpor rozhodcovských doložiek v bilaterálnych zmluvách s právom EÚ, v dôsledku čoho sú neaplikovateľné.

**Oddiel 3:**

Článok 5 vylučuje možnosť použitia rozhodcovskej doložky na začatie nového rozhodcovského konania.

Článok 6 obsahuje záväzok členských štátov EÚ neotvárať ukončené rozhodcovské konania a spresňuje, že dohoda nemá vplyv na dohody o priateľskom urovnaní.

Článok 7 ustanovuje povinnosť členských štátov EÚ intervenovať v prebiehajúcich a nových rozhodcovských konaniach a v súdnych konaniach (konanie o zrušení rozhodcovského rozsudku, exekučné konanie).

Článok 8 obsahuje všeobecné ustanovenia týkajúce sa prechodných opatrení týkajúcich sa prebiehajúcich rozhodcovských konaní, cieľom ktorých je podpora ukončenia prebiehajúcich rozhodcovských konaní a úprava spôsobu riešenia sporov investorov, ktorí si svoje údajné nároky neuplatnili na národnom súde a namiesto toho uprednostnili rozhodcovské konanie. Úmyslom je podporiť investorov ako žalobcov v prebiehajúcich rozhodcovských konaniach, aby vzali späť svoje žaloby a uplatnili si svoj prípadný nárok spôsobom súladným s právom EÚ, t. j. na národnom súde alebo cez štruktúrovaný dialóg so žalovaným členským štátom EÚ.

Článok 9 upravuje mechanizmus štruktúrovaného dialógu, ktorý má znaky osobitnej mediácie pre riešenie sporov medzi zahraničným investorom a štátom, stanovuje práva a povinnosti dotknutého investora a členského štátu EÚ a určuje príslušné lehoty na jednotlivé úkony. Štruktúrovaný dialóg, ako aj dosiahnutie urovnania sporu na jeho základe vyžaduje súhlas obidvoch sporových strán. Cieľom je dosiahnuť priateľské urovnanie sporu. Výsledkom štruktúrovaného dialógu môže byť dohoda o podmienkach urovnania sporu, ktoré majú byť prijaté právne záväzným spôsobom. Na začatie štruktúrovaného dialógu musí investor ako žalobca prerušiť rozhodcovské konanie, resp. zdržať sa vymáhania/uznávania rozhodcovského rozsudku a v prípade dosiahnutia dohody musí vziať späť žalobu na začatie rozhodcovského konania a vzdať sa začatia nového rozhodcovského konania.

Článok 10 zakotvuje mechanizmus odpustenia premlčacej doby zo strany žalovaného členského štátu EÚ za účelom získania prístupu investora na národný súd, za predpokladu, že sa vzdá prebiehajúceho rozhodcovského konania, resp. vymáhania rozhodcovského rozsudku, ako aj začatia nového rozhodcovského konania. Lehoty na späťvzatie žaloby/zrieknutie sa vymáhania alebo uznania sú uvedené v ods. 1. V ods. 2 sú upravené rozhodujúce dni, od ktorých plynie opäť národná premlčacia doba. Ods. 3 spresňuje, že obsah bilaterálnych dohôd nemôže byť uplatnený v súdnom konaní. V zmysle ods. 4 odpustenie premlčacej doby nezakladá nový opravný prostriedok. Ods. 5 stanovuje povinnosť zohľadniť prípadné zaplatené kompenzácie.

**Oddiel 4:**

Článok 11 upravuje povinnosti Generálneho Sekretariátu Rady ako depozitára dohody.

Článok 12 upravuje prílohy dohody (príloha A – zoznam ukončovaných bilaterálnych zmlúv, príloha B - zoznam už ukončených bilaterálnych zmlúv, kde ešte môže platiť doložka o ukončení platnosti, príloha C – odmena sprostredkovateľa a príloha D – návrh oznámenia pre rozhodcovský tribunál podľa článku 7 dohody).

Článok 13 vylučuje uplatnenie výhrad k dohode.

Článok 14 upravuje mechanizmus riešenia sporov vo veci interpretácie, prípadné spory bude riešiť Súdny dvor EÚ.

Článok 15 definuje povinnosť zmluvných strán po ratifikácii, schválení alebo prijatí uložiť listiny u depozitára.

Článok 16 upravuje spôsob vstupu do platnosti dohody (po doručení depozitárovi druhej listiny o ratifikácii, schválení alebo prijatí), nadobudnutie účinnosti pre danú zmluvnú stranu a súvisiacu oznamovaciu povinnosť.

Článok 17 zakotvuje možnosť predbežného vykonávania dohody.

Článok 18 upravuje autentické jazykové verzie.

1. Návrh dohody získal podporu väčšiny členských štátov EÚ. S návrhom dohody doposiaľ neprejavili súhlas Švédsko, Fínsko a Spojené kráľovstvo Veľkej Británie. V prípade, ak ktorýkoľvek členský štát EÚ túto dohodu nepodpíše, Slovenská republika je pripravená týmto krajinám okamžite zaslať návrh na bilaterálne ukončenie príslušných bilaterálnych zmlúv v zmysle uznesenia vlády SR č. 399/2018. [↑](#footnote-ref-1)